Husin, Mon dan Jin Pakai Toncit

Plot

Tiga tahun selepas kejadian dalam filem pertama, Husin telah diisytihar muflis akibat ditipu skim cepat kaya telah kembali semula ke Kampung Pisang. Di Kampung Pisang, Husin berjumpa semula dengan geng-geng yang lamanya dan juga Mon, wanita yang mula-mula mengisi taman hatinya semasa Kampung Pisang dilanda Zombi dan penyebab kepadanya hendak berjaya walaupun tidak mempunyai SPM. 
Namun beberapa hari selepas itu Kampung Pisang telah dilanda sesuatu perkara yang aneh. Nampaknya sejarah misteri seratus tahun dulu berulang kembali. Kejadian kehilangan lelaki-lelaki teruna di Kampung Pisang kembali menghantui. Dalam kekecohan itu, Kak Limah yang sudah pulih sepenuhnya sibuk merancang rombongan ke Singapura dan menawarkan Husin menjadi pembantunya. Namun begitu, masalah menjadi semakin rumit apabila Husin sendiri telah didapati hilang dirumah oleh Usop dan kawan-kawannya. Kesan yang tinggal hanyalah bekas bungkusan Maggi dari Singapura.

Penerbitan

Husin, Mon dan Jin Pakai Toncit diarahkan oleh Mamat Khalid dan diterbitkan oleh Gayatri Su-Lin Pillai untuk Tayangan Unggul. Untuk filem ini, Mamat berkata Husin, Mon & Jin Pakai Toncit tidak mengulangi lawak yang pernah digunakan dalam Zombi Kampung Pisang dan Hantu Kak Limah Balik Rumah. Kampung Pisang masih dikekalkan sebagai latar utama. Kos pembikinan filem ini dianggarkan berjumlah RM1.65 juta dan sebanyak 20 peratus teknik imej janaan komputer (CGI) telah digunakan.
Ketika penggambaran dijalankan, seramai 13 krew penerbitan telah dimasukkan ke hospital akibat suatu penyakit yang tidak dapat dikenalpasti. Watak jin pakai toncit telah diambil sempena filem Pendekar Bujang Lapok (1959) sebagai penghargaan kepada seniman agung, Tan Sri P. Ramlee.

Promosi

Husin, Mon dan Jin Pakai Toncit ditayangkan pada 7 Februari 2013 dan menjadi kejayaan komersial dari segi kewangan. Teaser promosi filem ini dikeluarkan di saluran YouTube rasmi Tayangan Unggul dan menerima jumlah tontonan sebanyak 445,208 tontonan.

Kutipan

Filem ini telah meraih kutipan pecah panggung sebanyak RM2.5 juta dalam masa empat hari tayangan. Seminggu selepas tayangan, filem ini telah meraih kutipan pecah panggung sebanyak RM4 juta. Sehingga hari terakhir tayangan, filem ini telah mengumpul kutipan pecah panggung sebanyai RM5.89 juta.

Ulasan kritis

Rata-rata ulasan untuk filem ini positif dan bercampur-campur. Mohd Al-Qayum Azizi dari mStar Online menulis "...Mamat (Khalid) berjaya memaparkan keharmonian kehidupan masyarakat di kampung itu yang terdiri daripada pelbagai watak dengan kewujudan beberapa watak baru memberikan nafas baru kepada latar filem ini." Syazwan Zakariah dari Utusan Malaysia berkata: "Sudah pasti apabila filem ketiganya, Husin, Mon dan Jin Pakai Toncit hendak dibikin, Mamat meletakkan harapan dan jangkaan yang lebih tinggi. Apatah lagi penonton. Mereka tidak sabar-sabar untuk mengikuti semula telatah masyarakat Kampung Pisang yang penuh semangat ingin tahu, gelabah dan cepat melatah."

Kesinambungan

Pada 14 Februari 2013, iaitu seminggu selepas Husin, Mon dan Jin Pakai Toncit ditayangkan, Gayatri Su-Lin Pillai mengumumkan akan menerbitkan siri ketiga filem ini, berikutan sambutan positif yang diterima. Beliau berkata dalam temuramah bersama Sinar Harian: "Kami ada perancangan untuk hasilkan filem Hantu Kak Limah 3. Kami dah bincang dengan Mamat Khalid,". 
Mamat Khalid kembali menduduki kerusi pengarah dan menulis skrip dengan Awie dan Delimawati kembali menjayakan watak lakonan mereka. Uqasha Senrose telah menandatangani untuk menjayakan filem ini.  Penggambaran dijalankan pada 19 Oktober 2017 di Taiping, Perak dan mengambil masa 22 hari untuk disiapkan dengan kos pembikinan sebanyak RM1.2 juta dan berakhir pada 9 November 2017. Hantu Kak Limah 3 ditayangkan di pawagam seluruh negara pada 9 Ogos 2018.